text: Kvinde i slagsmål med indbrudstyv
  16 december 2011 kl. 09.42
  En 27-årig kvinde overraskede torsdag aften en indbrudstyv, da hun kom hjem til sin lejlighed i Søndergade i Kolding.
  Tyven havde samlet tyvekosterne i stuen.
  Kvinden kom ind i lejligheden gennem bagdøren og gik forbi tyven til lejlighedens hoveddør. Undervejs fik hun ringet til sin kæreste, der alarmerede politiet.
  Tyven gik hen til kvinden og skubbede til hende. Hun satte sig til modværge, og det førte til, at hun fik fem-ti slag med knyttet næve i ansigtet.
  Kvinden slog igen, og det endte med, at hun blev væltet ned på gulvet. Tyven stak af, men faldt ned at trappen. Kvinden rejste sig og tog et billede af tyven med sin mobiltelefon.
  På en nærliggende tankstation kom tyven haltende, og han blev anholdt af en politipatrulje. Han var påvirket af stoffer.
  Tyven er nu sigtet for vold og indbrud.
  